钦定古今图书集成/明伦汇编/闺媛典/第124卷 > 申都妻赵氏
## 钦定古今图书集成/明伦汇编/闺媛典/第124卷 > 申都妻赵氏

按《祁阳县志》：赵氏，祁阳人，赠中宪申都妻。少育于田
间，父善形家术，为都父择兆，见都奇之，许女焉。及来
归，荆饰布素，暗然端秀。伯印妻陈氏，里闬望族女也，
视赵为师，易去纨翠，赵雅敬之，问“姒何所不有，而未
见姒衣绮罗，岂故为是俭乎？”陈曰：“婶何见之不悉，吾
两媳侍姑，安容异同？每晨起，伺婶著何衣，必令见报。
绮罗岂常穿服也？”赵自此盖益心仪之。都病亡，有尊
行劝都母王氏及赵改节，王却之。赵欲求死，尊行知
不可夺，乃止。子在廷，将赴南宫，赵微恙，故愈，纺绩不
辍。廷恐母劳，止之。赵曰：“吾乐此，不疲也。”稍卧息，闻儿
声即起，纺绩如故。妇问故，赵曰：“欲使知劳逸也。”赵醇
懿贞静，德难具述。廷贵，封恭人。